शिखरजी
जैन नीति शास्त्रों में वर्णन है कि जैन धर्म के 24 तीर्थंकरों में से प्रथम तीर्थंकर भगवान 'आदिनाथ' अर्थात् भगवान ऋषभदेव ने कैलाश पर्वत पर, 12वें तीर्थंकर भगवान वासुपूज्य ने चंपापुरी, 22वें तीर्थंकर भगवान नेमीनाथ ने गिरनार पर्वत और 24वें और अंतिम तीर्थंकर भगवान महावीर ने पावापुरी में मोक्ष प्राप्त किया। शेष 20 तीर्थंकरों ने सम्मेद शिखर में मोक्ष प्राप्त किया। जैन धर्म के 23वें तीर्थंकर भगवान पार्श्वनाथ ने भी इसी तीर्थ में कठोर तप और ध्यान द्वारा मोक्ष प्राप्त किया था। अत: भगवान पार्श्वनाथ की टोंक इस शिखर पर स्थित है।
प्रभासगिरि
प्रभासगिरि उत्तर प्रदेश के कौशाम्बी जिले में स्थित एक जैन तीर्थ है। यह प्रयागराज से लगभग 60 किमी दूर है। यहाँ छठवें जैन तीर्थंकर भगवान पद्मप्रभु का मंदिर है जो पूरे वर्ष पर्यटकों को आकर्षित करता है। प्रभासगिरि हिन्दुओं के लिए भी एक पवित्र स्थल है। ऐसा कहा जाता है कि भगवान कृष्ण ने अंतिम दिन यहीं पर बिताये थे।